Agentūra toliau padeda Bulgarijai kontroliuoti sausumos sienas, be kita ko, siekiant užkirsti kelią neteisėtam antriniam judėjimui. Pagalba teikiama vykdant bendras operacijas „Lanksti operatyvinė veikla“ (angl. Flexible Operational Activities) ir „Ryšių punktai“ (angl. Focal Points) prie Bulgarijos sausumos sienų su Turkija ir Serbija. Šiuo metu išsiųsti 149 pareigūnai su 11 kinologų komandų ir dislokuotos 8 transporto priemonės su šiluminio vaizdo perdavimo įranga, 41 patrulinis automobilis, 8 CO2 detektoriai ir 39 pažangiosios į judesius reaguojančios kameros.

Agentūra taip pat remia Graikiją vykdydama bendras operacijas „Lanksti operatyvinė veikla“ (angl. Flexible Operational Activities) ir „Ryšių punktai“ (angl. Focal Points), per kurias padedama vykdyti sienų kontrolę. Per šias operacijas prie Graikijos sausumos sienų su Turkija, Albanija ir buvusiąja Jugoslavijos Respublika Makedonija iš viso išsiųsti 54 pareigūnai. Visų pirma, vykdant operatyvinę veiklą Šiaurės Graikijoje stiprinamas sienų stebėjimas ir užkertamas kelias neteisėtam antriniam judėjimui, taip dar labiau sugriežtinant ES atsaką į Vakarų Balkanų maršruto problemas. Šiuo metu išsiųsta 17 pareigūnų, o sutartame veiklos plane numatyta išsiųsti daugiau nei 60, tai reiškia, kad vis dar trūksta apie 40 pareigūnų.

Europos Sąjungos išorės sienų apsauga, be kita ko, pasitelkiant Europos sienų ir pakrančių apsaugos pajėgas, yra viena iš pagrindinių visapusiškos Europos migracijos politikos krypčių, kuria Europos Sąjunga dirba, kad būtų patenkinami Europos migracijos darbotvarkėje nustatyti neatidėliotini, vidutinės trukmės laikotarpio ir ilgalaikiai poreikiai. Šioje ataskaitoje įvertinama pažanga, padaryta nuo 2017 m. kovo mėn. didinant Europos sienų ir pakrančių apsaugos pajėgų veiksmingumą, ir apžvelgiamas kiekvienas įgyvendinimo etapas, nustatytas pirmoje ir antroje pažangos ataskaitose. Visų pirma, ataskaitoje pateikiama naujausia informacija apie neseniai užbaigtus pažeidžiamumo vertinimo proceso etapus ir apie dislokuojamas pajėgas į pirmąsias su migrantų antplūdžiu susiduriančias valstybes nares. Joje taip pat pristatomi sprendimai ir diskusijos, vykusios per paskutinį valdančiosios tarybos posėdį 2017 m. kovo 29–30 d.

Nuo 2017 m. Agentūra panaudos 10 mln. EUR per metus (iš viso 40 mln. EUR 2017–2020 m.) savo įrangai, ypač smulkiems ir vidutinio dydžio ištekliams, įsigyti. Agentūra jau nagrinėja būdus, kaip sustiprinti savo nuolatinius pajėgumus ir (arba) užtikrinti, kad jie veiktų po įsigijimo.

Per 2017 m. kovo 29–30 d. posėdį Agentūros valdančiajai tarybai pristatyta 2017 m. metinė ataskaita dėl to, kaip valstybės narės laikosi įsipareigojimų Europos sienų ir pakrančių apsaugos būrių ir techninę įrangos rezervo atžvilgiu. Ši ataskaita netrukus bus pateikta Europos Parlamentui laikantis Agentūros ataskaitų teikimo įpareigojimų.

Agentūra vis dar turi rasti nemažai tam tikrų profilių ekspertų, kuriuos įsipareigojo skirti valstybės narės pagal ribas, nustatytas atitinkamame valdančiosios tarybos įgyvendinimo sprendime. Paskirta 143 sienos apsaugos pareigūnais ir keliais kitų profilių pareigūnais per daug, tačiau trūksta 167 registravimo ir pirštų atspaudų ėmimo ekspertų bei 38 patikros ekspertų. Agentūra turėtų aktyviai spręsti šį klausimą palaikydama dvišalius ryšius su valstybėmis narėmis, ypač tomis, kurios paskyrė daugiausia perteklinių profilių pareigūnų, kad jos pakeistų savo įnašus ir skirtų registravimo ir pirštų atspaudų ėmimo pareigūnų bei patikros pareigūnų.

Per 2017 m. kovo 29–30 d. Agentūros valdančiosios tarybos posėdį Komisija pabrėžė, kad reikėtų išnagrinėti, kaip tai išspręsti praktiškai, visiškai laikantis teisinio pagrindo. Bendrieji tokio praktinio sprendimo elementai buvo pristatyti Bendrų išteklių tinklo posėdyje 2017 m. balandžio 25–26 d. Tačiau keletą klausimų reikia išsamiau paaiškinti. Agentūra gegužės mėn. pradžioje išplatins koncepcijos dokumentą, kuriame bus apibrėžtos išsamios siūlomo sprendimo sąlygos. Valstybėms narėms bus suteikta lankstumo neviršijant savo įnašų į pastovią Europos sienų ir pakrančių apsaugos pajėgų rezervą dalį, tačiau Agentūra taip pat gali patikrinti, ar pareigūnai atitinka profilius, ir užtikrinti mokymą.

Agentūros remiamų grąžinimo operacijų tempas tebeauga. 2017 m. sausio 1 d. – balandžio 7 d. Agentūra suteikė paramą 92 trečiųjų šalių piliečių grąžinimo operacijoms, per kurias grąžinti 3 879 trečiųjų šalių piliečiai.

Nuo 2017 m. balandžio mėn. Agentūra turėtų atlikti vadinamąjį kylančių grėsmių vertinimą. Remdamasi kas mėnesį atliekama valstybių narių analize pagal atitinkamus rodiklius, Agentūra gali bet kuriuo metu pradėti konkretų vertinimą ir (arba) imitavimo pratybas, kad išnagrinėtų valstybės narės pajėgumus reaguoti į kylančias naujas grėsmes, ir po to galbūt pateikti papildomų rekomendacijų dėl pažeidžiamumo problemų, į kurias nebuvo atsižvelgta per ankstesnius pirminius vertinimus arba simuliavimo pratybas.

Atlikus pirminius vertinimus taip pat bus nustatytos kelios valstybės narės, kurių atžvilgiu Agentūra atliks vadinamąsias imitavimo pratybas, kad įvertintų jų pajėgumus įveikti būsimus uždavinius prie išorės sienų. Per šias pratybas būtų nagrinėjami ir bandomi valstybių narių pajėgumai, visų pirma jų nenumatytų atvejų planavimas, atsižvelgiant į riziką ir scenarijus, kurie nepasireiškė, bet gali būti tikėtini, remiantis padėties kaimyninėse trečiosiose šalyse ir pagrindinėse kilmės ir tranzito šalyse analize. 2017 m. spalio mėn. pabaigoje, kai bus gauti imitavimo pratybų rezultatai, vykdomasis direktorius gali atitinkamoms valstybėms narėms pateikti antrąsias rekomendacijas.

Taip pat būtina, kad rekomendacijos su siūlomomis priemonėmis būtų tikslios, įgyvendinamos ir pagrįstos išsamia technine iš valstybių narių gauta informacija. Tik šiomis sąlygomis Agentūra galės veiksmingai stebėti, kaip valstybės narės įgyvendina rekomendacijas ir priemones. Jeigu šios priemonės nebus įgyvendintos per nustatytą laiką, vykdomasis direktorius turės perduoti šį klausimą nagrinėti valdančiajai tarybai ir apie tai pranešti Komisijai.

Kalbant apie papildomus darbuotojus, padėsiančius pagrindinių teisių pareigūnui, kovo mėn. įdarbintas vienas laikinasis darbuotojas; jis turėtų prisijungti prie Agentūros 2017 m. gegužės mėn. 2017 m. gegužės mėn. bus pradėtos dviejų asistentų (sutartininkų) įdarbinimo procedūros. Be to, Agentūra turėtų skirti daugiau darbuotojų pagrindinių teisių pareigūnui.

Nuo paskutinės ataskaitos paskelbimo naujų skundų nepateikta. Agentūra vis dar turi patobulinti informacijos apie mechanizmą sklaidą, be kita ko, skundų formų prieinamumą Agentūros interneto svetainėje. Būsimus skundus Agentūra galės geriau tvarkyti naudodamasi IT bylų valdymo sistema, kurią numatyta užbaigti 2017 m. birželio mėn. Kai bus sukurta visa būtina infrastruktūra, Agentūra turėtų pradėti informavimo kampaniją, kad padarytų skundų nagrinėjimo mechanizmą labiau matomą.

·nedelsdamos prisidėti prie grupių sudarymo, jeigu iki šiol to nepadarė (Kipras ir Šveicarija);

·iki 2017 m. birželio mėn. pabaigos užbaigti kurti IT infrastruktūrą, kad skundų formos būtų prieinamesnės;

·Lenkija turėtų kuo greičiau ratifikuoti susitarimą dėl būstinės.

3.7. Ryšių palaikymo pareigūnų dislokavimas valstybėse narėse

Agentūra turėtų reguliariai stebėti, kaip valstybės narės valdo išorės sienas, ne tik atlikdama rizikos analizę, keisdamasi informacija ir naudodama Europos sienų stebėjimo sistemą (EUROSUR), bet ir per savo ryšių palaikymo pareigūnus valstybėse narėse.

Per 2017 m. kovo 29–30 d. valdančiosios tarybos posėdį vykdomasis direktorius pateikė valdančiajai tarybai patvirtinti sprendimo projektą, kuriame aprašytas ryšių palaikymo pareigūnų vaidmuo ir užduotys, jų prieiga prie informacijos ir kelių valstybių narių priskyrimas vienam ryšių palaikymo pareigūnui. Vienas ryšių palaikymo pareigūnas galėtų būti atsakingas už ne daugiau kaip keturias valstybes nares, geografiškai artimas viena kitai. Susitarimo memorandumas dėl dislokavimo sąlygų turėtų būti pasirašytas su visomis valstybėmis narėmis per šešis mėnesius nuo valdančiosios tarybos sprendimo. Per tą laiką Agentūra įdarbins ir parengs tinkamus kandidatus.

Tolesni veiksmai

Europos sienų ir pakrančių apsaugos agentūra turėtų:

·pateikti galutinį susijusio įgyvendinimo sprendimo projektą valdančiajai tarybai patvirtinti iki 2017 m. birželio mėn. pabaigos;

·pradėti atitinkamas ryšių palaikymo pareigūnų atrankos procedūras siekiant galiausiai juos įdarbinti, parengti ir veiksmingai dislokuoti ne vėliau kaip iki 2017 m. pabaigos.

Valstybės narės turėtų

·iki 2017 m. spalio mėn. susitarti su Agentūra dėl susitarimo memorandumo, kuriame nustatomos ryšių palaikymo pareigūnų dislokavimo sąlygos.

3.8. Agentūros personalo didinimas

Per pirmas 90 kalendorinių 2017 m. dienų Agentūroje dirbo 91 naujas darbuotojas. Šiuo metu vyksta beveik 100 asmenų įdarbinimo procedūros ir 132 tokios procedūros bus pradėtos per ateinančius mėnesius. Numatyta, kad iki 2017 m. pabaigos Agentūroje turėtų dirbti 655 darbuotojai, t. y. beveik du kartus daugiau nei 2015 m.